CELEX: 32013R1114
Language: bg
Date: 2013-11-07 00:00:00
Title: Регламент (ЕС) № 1114/2013 на Комисията от 7 ноември 2013 година за изменение на Регламент (ЕО) № 1857/2006 по отношение на периода на прилагането му

8.11.2013   
            
            
               BG
            
            
               Официален вестник на Европейския съюз
            
            
               L 298/34
            
         РЕГЛАМЕНТ (ЕС) № 1114/2013 НА КОМИСИЯТА
   от 7 ноември 2013 година
   за изменение на Регламент (ЕО) № 1857/2006 по отношение на периода на прилагането му
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 4 от него,
   като взе предвид Регламент (ЕО) № 994/98 на Съвета от 7 май 1998 г. по прилагането на членове 92 и 93 от Договора за създаване на Европейската общност към някои категории хоризонтална държавна помощ (1),
   като публикува проект на настоящия регламент (2),
   след консултация с Консултативния комитет по държавните помощи,
   като има предвид, че:
   
               (1)
            
            
               Срокът на действие на Регламент (ЕО) № 1857/2006 на Комисията (3) ще изтече на 31 декември 2013 г.
            
         
               (2)
            
            
               В съобщението „Модернизиране на държавната помощ на ЕС“ (4) от 8 май 2012 г. Комисията започна широко преразглеждане на правилата за държавната помощ. В контекста на това преразглеждане Регламент (ЕО) № 994/98 вече беше изменен с Регламент (ЕС) № 733/2013 на Съвета (5). Редица други законодателни инструменти, които са от значение за оценката на държавната помощ в селскостопанския сектор, са все още в процес на преразглеждане, по-специално бъдещите правила, приложими по отношение на развитието на селските райони, новите насоки за държавната помощ в селскостопанския сектор и новият общ регламент за групово освобождаване, с който се заменя Регламент (ЕО) № 800/2008 на Комисията (6). Адаптирането на тези инструменти няма да може да бъде финализирано преди изтичането на срока на действие на Регламент (ЕО) № 1857/2006 или те няма да бъдат изцяло приложими на 1 януари 2014 г. Следователно, за да се гарантира последователен подход при всички инструменти за държавна помощ, е целесъобразно да се удължи периодът на прилагане на Регламент (ЕО) № 1857/2006 до 30 юни 2014 г.
            
         
               (3)
            
            
               Поради това Регламент (ЕО) № 1857/2006 следва да бъде съответно изменен.
            
         
               (4)
            
            
               Важно е да се осигури приемственост в прилагането на политиката за развитие на селските райони и плавен преход от един програмен период към следващия. Не може да се избегне период на припокриващо се прилагане на програмите за развитие на селските райони и съответните им правни разпоредби от програмния период 2007—2013 г. и на програмите и разпоредбите от следващия програмен период. В този контекст държавите членки могат, при известни условия, да продължат да поемат ангажименти в рамките на Регламент (ЕО) № 1698/2005 на Съвета (7) след края на програмния период 2007—2013 г. и до 31 декември 2015 г. Следователно с оглед на правната сигурност е целесъобразно да се уточни, че когато Регламент (ЕО) № 1857/2006 се позовава на критериите от Регламент (ЕО) № 1698/2005, тези критерии следва да продължат да бъдат приложими за целите на оценката на държавната помощ в рамките на Регламент (ЕО) № 1857/2006 по време на удължения период на прилагане на последния, дори и след влизането в сила на нов регламент, с който се заменя Регламент (ЕО) № 1698/2005.
            
         
               (5)
            
            
               С оглед на удължаването на периода на прилагане на Регламент (ЕО) № 1857/2006 някои държави членки може да пожелаят да удължат мерките, относно които е била предоставена обобщена информация в съответствие с член 20 от посочения регламент. С цел да се намали административната тежест е целесъобразно да се предвиди, че обобщената информация относно удължаването на тези мерки следва да се смята за съобщена на Комисията, при условие че няма съществени изменения на въпросните мерки.
            
         
               (6)
            
            
               Настоящият регламент следва да влезе в сила в деня след публикуването му в Официален вестник на Европейския съюз, за да може да бъде удължен периодът на прилагане на Регламент (ЕО) № 1857/2006 преди неговото изтичане,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 23, параграф 1 от Регламент (ЕО) № 1857/2006 втора алинея се заменя със следното:
   
      „Прилага се от 1 януари 2007 г. до 30 юни 2014 г.“.
   
   Член 2
   Когато в резултат на изменението на Регламент (ЕО) № 1857/2006 държава членка желае да удължи мерки, относно които е била предоставена обобщена информация на Комисията в съответствие с член 20 от посочения регламент, обобщената информация относно удължаването на тези мерки се смята за съобщена на Комисията, при условие че няма съществени изменения на въпросните мерки.
   Член 3
   Когато Регламент (ЕО) № 1857/2006 се позовава на критериите от Регламент (ЕО) № 1698/2005, тези критерии продължават да бъдат приложими за целите на оценката на държавната помощ в рамките на Регламент (ЕО) № 1857/2006 по време на удължения период на прилагане на последния, дори и след влизането в сила на нов регламент, с който се заменя Регламент (ЕО) № 1698/2005.
   Член 4
   Настоящият регламент влиза в сила в деня след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 ноември 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 142, 14.5.1998 г., стр. 1.
   
      (2)  ОВ C 227, 6.8.2013 г., стр. 1.
   
      (3)  Регламент (ЕО) № 1857/2006 на Комисията от 15 декември 2006 г. за прилагане на членове 87 и 88 от Договора към държавната помощ за малки и средни предприятия, осъществяващи дейност в производството на селскостопански продукти, и за изменение на Регламент (ЕО) № 70/2001 (ОВ L 358, 16.12.2006 г., стр. 3).
   
      (4)  Съобщение от Комисията до Европейския парламент, до Съвета, до Европейския икономически и социален комитет и до Комитета на регионите, Модернизиране на държавната помощ на ЕС (МДП), 8.5.2012 г., COM(2012) 209 final.
   
      (5)  Регламент (ЕС) № 733/2013 на Съвета от 22 юли 2013 г. за изменение на Регламент (ЕО) № 994/98 по прилагането на членове 92 и 93 от Договора за създаване на Европейската общност към някои категории хоризонтална държавна помощ (ОВ L 204, 31.7.2013 г., стр. 11).
   
      (6)  Регламент (ЕО) № 800/2008 на Комисията от 6 август 2008 г. относно деклариране на някои категории помощи за съвместими с общия пазар в приложение на членове 87 и 88 от Договора (Общ регламент за групово освобождаване) (ОВ L 214, 9.8.2008 г., стр. 3).
   
      (7)  Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (ОВ L 277, 21.10.2005 г., стр. 1).